**邴原**（邴讀炳，粵拼：bing2 jyun4；？—？），字**根矩**（gan1 geoi2），北海朱虛人（而家山東昌樂），係東漢末年嘅名士，後來成爲曹魏嗰派嘅官員。啲人讚佢品性高潔，才華卓越，時人將佢同華歆、管寧並稱「一龍」，其中華歆係龍頭，邴原係龍身，管寧係龍尾。

少年遊學
----

邴原細個時屋企窮，虛歲十一歲時老豆過身，好早就做咗孤兒。當時隔籬屋係書舍，邴原行過就喊，書舍先生問：「細路仔你做乜喊？」邴原話：「貧家孤兒易傷感。讀到書嘅人必定仲有父兄，我一則羨慕佢哋唔係孤兒，二則羨慕佢哋有得書讀，個心覺得淒涼所以喊。」先生聽到邴原嘅話亦到流淚講：「你想讀書就可以來讀喇！」邴原答話：「冇錢供。」先生：「既然細路你有志向，我唔收銀來教你。」於是邴原就讀到書。淨係一個冬天時間，佢就學完《孝經》、《論語》，喺同班之中特別優異。

到佢大個咗，變成操守高尚嘅人，同管寧齊名，啲州府想招佢哋入仕都唔得。當時佢想離遠遊學，拜訪咗安丘嘅孫崧，但孫崧推辭做佢老師：「閣下鄉里嘅鄭君（鄭玄），閣下知道佢嗎？」答：「知道。」

孫崧：「鄭君學覽古今，博聞強識，鈎深致遠，實在係學者師表。閣下捨棄佢，行千里來我度，係將鄭君當做東家丘嗟。閣下似乎唔知但又講『知道』，何解呢？」

邴原講：「先生番話，真可謂苦藥良針；但似乎未明達在下微趣。人各有志，所求唔同，所以有啲人登山採玉，有啲人入海採珠，點可以話登山嘅人唔知海嘅深，而入海嘅人唔知山嘅高呢？先生話在下以鄭君做東家丘，噉先生亦係以在下做西家愚夫嗟。」

於是孫崧拜謝佢，又評價佢話：「兗州、豫州嘅士人我多數都識，未有邊個及得閣下。應該贈書畀閣下嘅。」邴原尊重佢嘅意思，好難推託，於是帶住書離開。邴原認爲求師啟學，志趣高嘅人先會相通，唔係交遊過就得，所以啲書留喺屋企就遠行嘞。

邴原原本好飲得酒，自遠行之後，八九年間未飲過酒。經常一個人孭行李上路，刻苦勤勉。到陳留就拜韓子助爲師，喺穎川則以陳仲弓爲宗，到汝南則交結范孟博，喺涿郡就親近盧子幹。臨別時啲師友以爲邴原唔飲酒，用米同肉送行。邴原話：「本來好飲得酒嘅，但係會荒思廢業，所以戒甩咗。而家要遠行離別，作爲餞行可以飲一餐嘅。」於是坐一齊飲酒，耐耐唔醉。歸鄉以後還書畀孫崧，解釋佢還書意思。

孔融任下
----

後來邴原畀郡召做功曹主簿，當時孔融喺郡度選任公卿之才，結果鄭玄選爲計掾，彭璆選爲計吏，邴原選爲計佐。

孔融原本好愛惜某個人，但後來呢個人令孔融失望，孔融想殺佢，啲人爲佢求情，而嗰個人亦喺度叩頭叩到流血，但孔融唔放過佢。當時只有邴原唔爲佢求情。孔融問佢：「個個人都求情，爲何閣下唔求呢？」

邴原對答：「明府（「明府」係對官府嘅敬稱）待佢本身唔薄，常言話年終應當提舉，呢個就係所謂『吾一子』。噉，衆人所受嘅恩未有喺佢之前，而今反而話要殺佢。明府愛惜就提拔，明府憎佢就害佢。我唔明，唔知明府以乜嘢愛惜，以乜嘢憎惡？」

孔融話：「呢個人出生寒門，我成就咗佢，提拔來用；而家呢個人辜負咗恩施。係善嘅就獎勵，係惡嘅就誅殺，呢個係君之道啊。舊時就有泰山太守仲遠，舉咗一個孝廉，幾個月後就殺咗啦。做人君者，呢種厚薄幾咁尋常！」

邴原對答：「仲遠舉咗個孝廉，但又殺佢，邊度有義呢？孝廉，係國家選出嘅俊材。若果提舉係啱嘅，噉殺佢就唔啱；若果殺佢係啱，噉提舉錯咗。《詩經》嘅『彼己之子，不遂其媾。』就係笑緊噉嘅事。《論語》話『愛之欲其生，惡之欲其死。既欲其生，又欲其死，是惑也。』仲遠嘅惑特別嚴重。噉明府噉樣可取咩？」

孔融於是大笑講：「我係講笑嗟！」邴原又話：「君子在於佢講嘅嘢，喺身上做出，再施加影響喺人民度。言行，係君子嘅樞機。點會有想殺人而可以話當兒戲呢？」結果孔融唔知點應佢。

後來漢朝政治混亂，賄賂成風，之後又黃巾亂起，於是邴原帶屋企人入鬱洲山度避難。做咗北海相後嘅孔融喺郡度舉邴原做有道，但邴原話黃巾咁興，時勢太亂，於是走咗去遼東。

遼東歲月
----

據《三國志》正文記載，邴原喺遼東留咗一年，呢一年內有好多人去探佢，有數百家遊學之士，講學授課未停過。據《邴原別傳》，邴原喺遼東留咗十幾年先返鄉。

據《三國志》正文及《魏氏春秋》記錄，同佢一齊喺遼東嘅有同郡嘅劉政，佢兩個都係有勇略雄氣嘅人。遼東太守公孫度唔鍾意劉政，想殺佢，捉曬佢屋企人收監，唯有劉政走甩咗。公孫度喺各縣佈告話：「敢收埋劉政嘅人，同佢同罪。」劉政好閉翳，於是投靠邴原，投靠時話：「窮途末路嘅雀想飛入你嘅懷抱。」邴原講：「噉又點知呢個懷抱係安全入得嘅呢？」結果邴原收埋劉政個月零，撞着太史慈要返去，邴原就將劉政託付畀佢。

之後邴原去搵公孫度講：「將軍之前想殺劉政，係因爲佢會害你。而家劉政已經走咗，你嘅禍害咪剷除咗囉！」公孫度：「係啊。」邴原：「你之所以驚劉政，係因爲佢有智略。而家劉政唔喺度，亦就無所謂智略，噉仲拘留劉政嘅屋企人咩？如果唔放佢哋走，啲人會好怨你㗎。」於是公孫度放人。邴原又送水脚畀劉政屋企人，佢哋都返到鄉下。

後來，邴原因爲性格剛直，有話照講，公孫度個心唔安樂。管寧勸佢：「潛龍係以唔現身來成就其德，講嘢唔合時候，係會惹禍㗎。」因爲擔心受迫害，於是邴原離開咗遼東。

據《邴原別傳》，遼東多虎，唯獨邴原住嘅地方無虎患。邴原曾經行路執到錢，將佢綁喺樹枝，但之後唔見有人攞返啲錢，反而越來越多人將啲錢綁喺樹度。問啲人咩回事，啲人話嗰樖係神樹。邴原知道由於自己嘅舉動，引發咗淫祀，唔鍾意於是同啲人講清楚，於是啲鄉里將啲錢收起作爲社供。

後來邴原歸鄉，但喺三山度停低，因爲收到孔融嘅信，佢就又返入遼東。十幾年後先返鄉下。佢走咗幾日後，公孫度先發覺，公孫度知道想追返佢已經唔得，所以講：「邴君就係所謂嘅『雲中白鶴』，唔係啲捉雀仔嘅網可以網羅得住嘅。而且又係我自己遣散佢嘅，無再求佢返來咯。」

入仕曹操
----

返到鄉下後，邴原講述禮樂，吟詠詩書，有數百門徒，其中數十個服道。當時鄭玄博學洽聞，註解典籍，所以彙集儒雅之士；邴原高遠清白，頤志澹泊，言行正直唔拘介，所以英威之士嚮往佢。當時海內人話青州有邴鄭之學。

曹操當時係司空，據《三國志》正文，邴原畀曹操闢拜做司空掾屬，據《邴原別傳》，佢畀曹操闢拜爲東閤祭酒。

據《邴原別傳》，曹操北伐三郡單于後，返到昌國，同士大夫開宴會。飲酒到開心時，曹操話：「我返來，留守鄴城嘅人必定來迎接我，今日同聽朝，個個都來齊。唔來嘅，唯獨係邴祭酒！」句話講咗無耐，邴原就來嘞。門下通報時，曹操好驚喜，搦鞋起身，行遠來迎接邴原話：「賢者實在係難測度！我話你唔會來，而你屈尊遠到，實在係飢虛之心。」呢啲話講出口，軍中士大夫探邴原嘅人有數百人。

曹操覺得呢下奇怪，問何解，當時荀文若在座，答話：「噉就唯有去問邴原喇！」曹操話：「呢個人名氣咁大，令士大夫咁傾心？」答話：「呢個係一世異人，士人中嘅精藻，閣下適宜盡禮節對佢。」曹操話「呢個本來就係我嘅諗法。」於是自此曹操對佢越來越敬重。

邴原有粒女，早死，到咗曹操愛子曹沖死時（208年），曹操諗過將佢同邴原嘅女合葬冥婚。邴原推辭話：「合葬唔合禮。我之所以畀你容納，而你之所以待我，係因爲能夠守典訓而唔變。若果聽咗你嘅命令，噉就係凡庸，噉你又係咪噉睇呢？」於是曹操聽從，改喺建安十五年（210年）時將佢升遷做丞相徵事。（據《三國志》正文及《獻帝起居注》）

後來雖然邴原做官，但病痛多，所以瞓喺屋企理唔到事，亦好少見客。當時有個人叫張範，佢嘅志行同邴原相符，所以來往密切。崔琰作爲東曹掾，喺記載度將邴原同張範並列，話「龍翰鳳翼，國之重寶」。後來曹操出外征伐，經常命令張範同邴原留喺世子曹丕身邊，要求曹丕做咩事都要諮詢下佢哋兩個，所以曹丕對佢哋行子孫禮。

有次曹丕開宴會，來咗百數十人賓客，曹丕提問：「主君同老豆都有病，而家有一粒藥丸，可以救到一個人，係應該救主君定係救老豆？」啲人議論紛紛，兩種答案都有人揀。而邴原在座唔參與討論。當曹丕問到佢時，邴原一下子好嬲噉講：「救老豆先！」曹丕就無再追問落去。

而據《邴原別傳》就話，曹丕調邴原做五官中郎將，當時天下英豪嚮往佢，賓客如雲。但邴原似往常噉唔係公事唔會輕舉妄動。曹操派人問佢緣由，邴原話按典制「君去不奉世子」。於是調佢做五官長史，代替咗涼茂嘅五官將長史。然後佢依然關門謝客，唔係公事就唔出門口。（《三國志》正文）

後來曹操征伐東吳時，要邴原隨行，最後邴原半途中過身。

參攷資料
----

* 陳壽（著）；裴松之（注）. 〈卷十一 - 魏書：袁張涼國田王邴管傳 - 邴原傳〉. 《《三國志》》.

註
-

1. ↑  陳壽（著）；裴松之（注）. 〈卷十三 - 魏書：鍾繇華歆王朗傳 - 華歆傳〉. 《《三國志》》. 〈魏略曰：歆與北海邴原、管寧俱遊學，三人相善，時人號三人為「一龍」，歆為龍頭，原為龍腹，寧為龍尾。臣松之以為邴根矩之徽猷懿望，不必有愧華公，管幼安含德高蹈，又恐弗當為尾。魏略此言，未可以定其先後也。〉
2. ↑  「東家丘」即係「東家孔丘」。意思指邴原冇注意到身邊就有個似孔子咁偉大嘅人。
3. ↑  陳壽（著）；裴松之（注）. 〈卷十一 - 魏書：袁張涼國田王邴管傳 - 管寧傳〉. 《《三國志》》. 邴原性剛直，清議以格物，度已下心不安之。寧謂原曰：「潛龍以不見成德，言非其時，皆招禍之道也。」密遣令西還。
4. ↑  所謂淫祀，係指「過分嘅拜祭」。儒家認爲，神係要拜，禮要做足，但亦唔可以過分。儒家認爲，過分嘅拜祭、迷信係應該打擊嘅。
5. ↑  陳壽（著）；裴松之（注）. 〈卷十一 - 魏書：袁張涼國田王邴管傳 - 張範傳〉. 《《三國志》》. 太祖征伐，常令範及邴原留，與世子居守。太祖謂文帝：「舉動必諮此二人。」世子執子孫禮。

| * 睇
* 傾
* 改
漢末同三國時嘅人物 |
| --- |
| 政治人物 | 

|  |  |
| --- | --- |
| 東漢 | 漢靈帝 ‧ 弘農王 ‧ 漢獻帝 |
| 曹魏 | 魏武帝 ‧ 魏文帝 ‧ 魏明帝 ‧ 邵陵厲公 ‧ 高貴鄉公 ‧ 魏元帝 |
| 蜀漢 | 漢昭烈帝 ‧ 漢後主 |
| 東吳 | 吳武烈帝 ‧ 長沙桓王 ‧ 吳大帝 ‧ 會稽王 ‧ 吳景帝 ‧ 歸命侯 |
| 西晉 | 司馬昭 ‧ 司馬炎 |
| 其他 | 董卓 ‧ 公孫瓚 ‧ 劉表 ‧ 劉琮 ‧ 劉焉 ‧ 劉璋 ‧ 呂布 ‧ 馬騰 ‧ 孟獲 ‧ 袁紹 ‧ 袁術 ‧ 張角 ‧ 張魯 ‧ 公孫度 ‧ 公孫康 ‧ 公孫恭 ‧ 公孫淵 ‧ 韓遂 ‧ 劉繇 ‧ 袁譚 ‧ 袁尚 |

 |
| 后妃夫人 | 

|  |  |
| --- | --- |
| 東漢 | 董太后 ‧ 何太后 ‧ 董貴妃 ‧ 伏壽 ‧ 曹節 |
| 曹魏 | 卞夫人 ‧ 甄皇后 ‧ 郭女王 ‧ 懷皇后 |
| 蜀漢 | 甘夫人 ‧ 糜夫人 ‧ 孫夫人 ‧ 吳后 |
| 東吳 | 吳夫人 ‧ 大喬同小喬 ‧ 步練師 |
| 其他 | 黃夫人 ‧ 張春華 |

 |
| 官吏 | 

|  |  |
| --- | --- |
| 曹魏 | 郭嘉 ‧ 鮑勳 ‧ 賈詡 ‧ 陳登 ‧ 司馬朗 ‧ 司馬懿 ‧ 司馬孚 ‧ 司馬師 ‧ 徐庶 ‧ 荀攸 ‧ 荀彧 ‧ 丁儀 ‧ 董昭 ‧ 楊修 ‧ 鍾繇 ‧ 王朗 ‧ 劉曄 ‧ 滿寵 ‧ 程昱 ‧ 華歆 ‧ 許攸 ‧ 王凌 ‧ 衞瓘 ‧ 曹熊 ‧ 陳群 ‧ 龐淯 ‧ 邴原 ‧ 杜畿 ‧ 裴潛 |
| 蜀漢 | 龐統 ‧ 彭羕 ‧ 諸葛亮 ‧ 許靖 ‧ 孫乾 ‧ 馬良 ‧ 費褘 ‧ 蔣琬 ‧ 法正 ‧ 董允 ‧ 楊儀 ‧ 黃皓 ‧ 李嚴 |
| 東吳 | 張昭 ‧ 張紘 ‧ 孫邵 ‧ 諸葛瑾 ‧ 諸葛恪 ‧ 魯肅 ‧ 士燮 ‧ 虞翻 ‧ 孫峻 ‧ 孫綝 ‧ 步騭 ‧ 顧雍 ‧ 朱治 ‧ 濮陽興 ‧ 鍾離牧 |
| 西晉 | 王祥 ‧ 賈充 ‧ 衞瓘 |
| 其他 | 劉虞 ‧ 張讓 ‧ 趙忠 ‧ 曹嵩 ‧ 韓馥 ‧ 陳宮 ‧ 沮授 ‧ 田豐 ‧ 陶謙 ‧ 審配 ‧ 張楊 ‧ 楊彪 ‧ 馬日磾 ‧ 王允 ‧ 士孫瑞 ‧ 孔融 ‧ 臧洪 ‧ 李儒 ‧ 張邈 ‧ 張超 ‧ 蔡邕 ‧ 諸葛玄 ‧ 劉琦 ‧ 蒯良 ‧ 蒯越 ‧ 張松 ‧ 耿紀 |

 |
| 將領 | 

|  |  |
| --- | --- |
| 曹魏 | 龐德 ‧ 典韋 ‧ 夏侯惇 ‧ 夏侯淵 ‧ 許褚 ‧ 曹洪 ‧ 曹仁 ‧ 曹真 ‧ 徐晃 ‧ 張郃 ‧ 張遼 ‧ 于禁 ‧ 樂進 ‧ 郭淮 ‧ 賈逵 ‧ 鄧艾 ‧ 鄧忠 ‧ 鍾會 ‧ 夏侯傑 ‧ 夏侯霸 ‧ 夏侯楙 ‧ 曹爽 ‧ 曹彰 ‧ 曹休 ‧ 李典 ‧ 臧霸 ‧ 毌丘儉 ‧ 諸葛誕 ‧ 陳泰 |
| 蜀漢 | 黃忠 ‧ 劉封 ‧ 馬超 ‧ 嚴顏 ‧ 魏延 ‧ 關平 ‧ 關興 ‧ 關羽 ‧ 張飛 ‧ 張苞 ‧ 趙雲 ‧ 馬岱 ‧ 王平 ‧ 馬謖 ‧ 黃權 ‧ 鄧芝 ‧ 姜維 ‧ 諸葛瞻 ‧ 廖化 ‧ 雷銅 ‧ 孟達 ‧ 馬忠 ‧ 陳到 |
| 東吳 | 周瑜 ‧ 甘寧 ‧ 孫桓 ‧ 陸抗 ‧ 陸遜 ‧ 陸景 ‧ 周泰 ‧ 黃蓋 ‧ 呂蒙 ‧ 凌統 ‧ 凌操 ‧ 太史慈 ‧ 程普 ‧ 徐盛 ‧ 朱然 ‧ 丁奉 ‧ 潘璋 ‧ 蔣欽 ‧ 馬忠 ‧ 韓當 ‧ 呂範 ‧ 呂據 ‧ 陶璜 |
| 西晉 | 王濬 ‧ 羊祜 ‧ 杜預 |
| 其他 | 張寶 ‧ 張梁 ‧ 張燕 ‧ 馬元義 ‧ 皇甫嵩 ‧ 朱儁 ‧ 何進 ‧ 丁原 ‧ 華雄 ‧ 鮑信 ‧ 紀靈 ‧ 文醜 ‧ 顏良 ‧ 李傕 ‧ 郭汜 ‧ 張濟 ‧ 樊稠 ‧ 段煨 ‧ 徐榮 ‧ 胡軫 ‧ 張繡 ‧ 張任 ‧ 淳于瓊 ‧ 袁熙 ‧ 高幹 ‧ 笮融 ‧ 侯選 ‧ 程銀 ‧ 張橫 ‧ 成宜 ‧ 李堪 ‧ 馬玩 ‧ 楊秋 ‧ 梁興 ‧ 蘇飛 ‧ 李蒙 ‧ 王方 ‧ 董承 ‧ 楊奉 ‧ 韓暹 ‧ 黃祖 ‧ 高沛 |

 |
| 其他 | 華佗 ‧ 張仲景 ‧ 曹植 ‧ 曹沖 ‧ 孫紹 ‧ 王粲 ‧ 蔡琰 ‧ 彌衡 ‧ 成濟 ‧ 趙越 ‧ 馬休 ‧ 馬鐵 ‧ 管輅 ‧ 張苞 ‧ 左慈 ‧ 龐德公 ‧ 葛玄 |
| 睇埋 | 三國人物 ‧ 虛構人物 ‧ 虛構事件 |